Nou-născut de 3,7 kg infectat cu candida și mort de septicemie. Ministerul Sănătății a trimis controlul la trei luni după deces! Salvați din bani publici, șefii Spitalului „Sf. Pantelimon” continuă să nege infecțiile nosocomiale, ajutați de ministerul condus de Florian Bodog

miercuri, 10 ianuarie 2018, 7:00

UPDATE:

Într-un comunicat, Ministerul Sănătății nu neagă că a trecut o lună și jumătate de la sesizarea părinților și până la controlul dispus de Florian Bodog în legătură cu moartea copilului.

Ministerul susține că ”Primele rezultate ale controlului au fost transmise în data de 9 ianuarie 2018 către Ministerul Sănătății și nu evidențiază încălcări ale procedurilor de acordare a asistenței medicale”. Adică la trei luni de la moartea nou născutului Tudor Radu.

Mai mult, autoritățile explică cazul prin faptul că mama e de vină! ”Gravida a fost depistată cu infecție vaginală și cu germene multirezistent la internarea în unitatea sanitară. (…) În cazul nou-născutului a fost depistată aceeași infecție ca în cazul mamei”.

Interesant este însă că în fișa copilului nu apare Klebsiella de la mamă!

Poziția integrală a MS în finalul articolului.

Născut în 1 septembrie 2017, Tudor Radu a decedat pe 7 octombrie 2017, iar ministrul Florian Bodog a cerut un control abia pe 28 decembrie.

Fiind înainte de Revelion, ”nu s-a putut lua legătura cu departamentul de prevenire a infecțiilor intraspitalicești” din „Sf. Pantelimon”, scriu în raport inspectorii DSP.

din „Sf. Pantelimon”, scriu în raport inspectorii DSP. Spitalul a primit răgaz să-și pregătească răspunsurile până după Anul Nou, când s-au făcut deja trei luni de la moartea băiețelului.

Raportul curge către ideea că mama a adus infecțiile fătului, copilul s-a născut cu pneumonie și, în concluzie, spitalul „Sf. Pantelimon” nu are nicio responsabilitate.

Este același spital pentru care opinia publică și consilierii de la Sectorul 2 s-au mobilizat și i-au dat în decembrie 2,4 milioane de lei.

De Mirela Neag, Răzvan Luțac și Cătălin Tolontan

Un copil născut astăzi în Uniunea Europeană are mari șanse să atingă anul 2100, iar norma de 100 de ani de viață va începe să devină obișnuită, potrivit estimărilor convergente ale instituțiilor sanitare comunitare.

Pentru Tudor Andrei Radu, băiatul Nicoletei și al lui Paul Radu, îngrijitoare și șofer, promisiunea nu s-a împlinit.

Andrei s-a născut pe 1 septembrie 2017 în Spitalul de Urgență „Sf. Pantelimon”, prin cezariană la termen, un copil normal, de 3,7 kilograme.

8 a fost scorul APGAR al nou- născutului Andrei Radu, ceea ce indică o stare bună de sănătate, conform primului examen fiziologic

Febră, sufocare, antibiotice

Primele 26 de ore de viață sunt liniștite.

Apoi apar simptomele. Febră.

”S-a suspectat o infecție maternofetală”, după cum scriu medicii de la „Sf. Pantelimon”, preluați într-un raport oficial, dar nedefinitiv, al Direcției de Sănătate Publică București. Cu alte cuvinte, o infecție dobândită de la mamă, căreia i-au depistat Klebsiella.

Andrei face pneumonie și se sufocă.

Este intubat.

”S-a decis modificarea tratamentului antibiotic”, consemnează același document.

”Nouă ne-au spus imediat că are Klebsiella, pe care mi-au zis că i-o adusesem eu”, povestește Nicoleta Radu, mama lui Tudor.

”Chiar dacă ar fi așa, deși ne îndoim, de ce din iunie și până în septembrie doamna doctor ginecolog nu i-a mai făcut soției nicio analiză?”, adaugă și Paul, tatăl.

”După naștere, ne-au spus că Tudor e infectat cu Klebsiella, o bacterie foarte rezistentă la antibiotice și periculoasă, însă ne-au asigurat că va fi bine” Nicoleta Radu

În hemocultura copilului apare, în plus, și infecție cu candida.

”S-a menținut starea gravă”, scrie în raportul DSP.

De două ori pare că Tudor se redresează, îl scot de pe intubare, însă nu rezistă.

După o lună, pe 7 octombrie 2017, băiatul moare.

Două infecții

Pe Procesul Verbal al DSP Nr. 6239 apar diagnosticele:

Pneumonie congenitală. Hipertensiune pulmonară persistentă. Edem pulmonar acut. Infecție sistemică cu candida. Anemie secundară. Nou-născut la termen LGA.

Ele sunt preluat din Epicriza Deces, foaia de observație 884/19191, pe care Gazeta o publică integral în finalul articolului, cu acordul părinților lui Tudor.

”Infecțiile au fost cel puțin două. Întâi pneumonie și, apoi, suprainfectare cu candida. Dar cum la secția de terapie intensivă la Sf. Pantelimon nu a fost declarată de multă vreme nicio infecție nosocomială, la fel s-a procedat și acum”, spune un medic care cunoaște cazul.

Mai mulți doctori dintre cei care au încercat să salveze viața micuțului sunt acum afectați și vorbesc sub condiția anonimatului. Într-un spital plin de lipsuri, efortul lor e surpat de infecții tot mai dese.

Ei contrazic versiunea oficială a conducerii, care invocă drept cauză principală a morții lui Tudor o ”pneumonie congenitală”, adică o suferință înnăscută.

Plângerea ținută o lună și jumătate în sertare

Pe 13 noiembrie, Nicoleta Radu, mama lui Tudor, face o plângere către Ministerul Sănătății, Nr. 62250.

Nefiind la curent cu situația din interior, părinții o vizează, în primul rând, pe doctorița care a avut grijă de Nicoleta și de Tudor pe perioada gravidității.

”Despre infecția generalizată cu candida, noi nici nu știam. Ne-au spus că are candida, dar nu așa de puternică”, spune Nicoleta.

Hârtia familiei rămâne în sediul din fostul CC al PCR o lună și jumătate.

Suficient pentru ca orice inspecție epidemiologică să devină irelevantă, după cum deslușește un medic acest gen de lentoare salutară pentru sistem.

”Răgazul face ca probele biologice să dispară. Iar spitalul lansează teoria că mama a adus infecțiile în spital și că pneumonia copilului e înnăscută, nu contactată în secție”, detaliază medicul.

Și chiar așa se întâmplă în cazul lui Tudor Radu.

Inspecție înainte de Revelion

După aproape trei luni de la deces și la o lună și jumătate de când primise plângerea mamei, ministerul cere celor de la DSP să inspecteze spitalul, prin sesizarea Nr. 25518/1696.

Este 28 decembrie 2017, înainte de Anul Nou, și inspectorii DSP scriu că ”nu s-a putut lua legătura cu compartimentul de prevenire a IAAM, pentru verificarea IAAM”.

IAAM este noua denumire a infecțiilor nosocomiale.

”Când am făcut plângerea le-am și zis: sperăm să nu culegeți probe așa cum am văzut când eram eu internată. Că am văzut că întâi dezinfectau suprafețele și apoi luau probe pentru analize!” Nicoleta Radu, mama lui Tudor

În privința probelor, lucrurile s-au lămurit.

După atât timp, nu mai pot fi relevante.

Șefa DSP: ”Nu e rea-credință, ci lipsă de personal”

”Noi am trimis inspecția în aceeași zi în care am primit cererea de la minister”, explică Gabriela Angheloiu, nou numită șefă a DSP București.

”Nu vă pot explica eu de ce plângerea mamei e datată 13 noiembrie și cererea MS a venit către noi pe 28 decembrie, dar, sincer și ca om cu experiență în domeniu, vă pot spune că nu e nicio rea-credință, ci o lipsă de personal în minister”, adaugă Gabriela Angheloiu.

Ziarul a cerut lămuriri și de la Ministerul Sănătății, fără răspuns până în momentul încheierii acestei ediții.

Se lucrează la concluzii

Raportul DSP nu e încheiat.

Dar surse medicale din „Sf. Pantelimon”, care au văzut răspunsurile oferite de către spital, susțin că ”se va merge pe varianta infecțiilor aduse de mamă și pe cea a bolii născute odată cu băiatul”.

Se va folosi și ideea, reală, că mama a fost internată de mai multe ori pe perioada sarcinii și că avea probleme.

”Dar de ce nu ne-au spus că sunt probleme?!”, se întreabă tatăl.

Paul Radu susține că nu i s-a spus niciun moment soției că ”pot fi probleme cu pruncul”.

Ei acuză nepăsarea cu care a fost tratată mama, faptul că ginecologul nu a venit la timp și că nu s-au făcut analize suficiente.

Nu e deloc productiv să opui durerea unor părinți îndoliați specialității unor medici.

În acest caz însă, nu e vorba despre repudierea expertizei, o tentație facilă, ci de expunerea unor proceduri medicale și complicități manageriale care ascund cauzele dispariției unui nou născut și transformă moartea în banalitate.

Moartea ca statistică

Cum este conceput sistemul sanitar din România de vreme ce un control a fost trimis la aproape trei luni de la decesul unui nou-născut la termen, de 3,7 kg?

De ce acționează numai după petiția părinților?!

„Sf. Pantelimon” ar fi fost obligat să raporteze cazul până în data de 5 noiembrie.

A făcut-o pe 19 decembrie. O lună și jumătate de întârziere.

Însă n-a evidențiat nimic neobișnuit, ci doar s-a conformat unei raportări statistice!

Așa e desenat sistemul.

Până pe 5 ale lunii curente, spitalele sunt obligate să raporteze decesele copiilor între 0 și 1 an.

Formatul este însă unul pur statistic, unde nu apar ”infecție” sau ”candida”, ci alte informații, precum ”situația economică a părinților”!

”Nu s-a prezentat registrul de monitorizare a infecțiilor”

Formalismul raportării te înmărmurește.

De altfel, cei care trimit evidența deceselor copiilor sub un an către DSP aparțin serviciului de statistică al spitalelor.

În cazul băiatului de o lună, angajații de la „Sf. Pantelimon” au expediat fișa sintetică la DSP către o adresă de gmail, cu subiectul ”Anchetă deces Radu”. Pe o adresă de gmail!

Până la sesizarea părinților cazul a rămas stivuit în biții statisticii.

Apoi, după ce un bec roșu s-a aprins, dosarul a fost trecut de la rubrica uitare la cea de tergiversare.

Iar la controlul din 28 decembrie 2017 al DSP nu doar că nu s-a putut lua legătura cu epidemiologul, nu doar că pe fișa decesului nu era trecută ziua completării, dar nici ”nu s-a prezentat registrul de monitorizare a infecțiilor intraspitalicești din secția de obstetrică-ginecologie”.

România continuă să nu raporteze onest infecțiile nosocomiale!

Bani, da, control, nu

„Sf. Pantelimon” este același spital unde, la finalul lui 2017, medicii au sunat la 112 că nu mai pot primi bolnavi noi din cauza lipsei de medicamente.

Este spitalul care a primit de urgență 2,4 milioane de lei de la Primăria Sectorului 2.

Inițial, un consilier USR, Adrian Alexandru, ceruse banii din cei necheltuiți de la biserici.

Colegii din toate partidele au fost de acord.

Banii pentru spital s-au dat, până la urmă, din alt capitol bugetar, nu de la culte, dar s-au dat.

23 de voturi pentru.

3 abțineri.

niciun vot împotrivă.

Pentru 2018, Primăria Sectorului 2 discută noi alocări suplimentare pentru ”Sf. Pantelimon”.

Spitalul continuă să aibă mari datorii, deși el primește deja bani din taxele și impozitele cetățenilor, prin Casa de Asigurări de Sănătate.

Și, în același timp, suspiciunile de infecții intraspitalicești sunt tratate precum în cazul lui Tudor Andrei Radu, copilul a cărui promisiune de 100 de ani de viață s-a oprit la 37 de zile.

Documentul în care spitalul descrie evoluția stării nou născutului.

COMUNICAT, MINISTERUL SĂNĂTĂTII

Bucuresti, 10.01.2018

Urmare a informațiilor apărute în mass-media cu privire la decesul unui nou -născut în Spitalul Clinic de Urgență Sf. Pantelimon în luna octombrie 2017, Ministerul Sănătății precizează următoarele:

Familia nou-născutului a depus o sesizare la Ministerul Sănătății în data de 13 noiembrie 2017, în care solicita investigarea cauzelor care au dus la decesul nou-nascutului. La depunerea sesizării, familia a solicitat verbal și o audiență la Cabinetul ministrului Sănătății, în care să discute despre cazul fiului lor. Conform calendarului de audiențe (afișat pe pagina de web a MS, www.ms.ro, Date de Contact), următoarea dată la care Cabinetul ministrului acorda audiență a fost 4 decembrie 2017.

În data de 4 decembrie 2017, familia s-a întâlnit cu consilierul pe probleme de asistență medicală al ministrului Sănătății, În cadrul discuțiilor, reprezentantul MS a explicat familiei că, potrivit legislației în vigoare, în situaţia în care un pacient consideră că a fost victima unui act de malpraxis, acesta trebuie să adreseze personal o sesizare la Comisia de monitorizare şi competenţă profesională pentru cazurile de malpraxis care funcţionează la nivelul Direcţiei de Sănătate Publică teritorială. Această procedură legală este reglementată prin art. 679 din Legea nr. 95/2006 privind reforma în domeniul sănătăţii, cu modificările şi completările ulterioare. Comisiile de monitorizare şi competenţă profesională pentru cazurile de malpraxis constituite la nivelul direcţiilor de sanatate publică funcţionează independent, în conformitate cu prevederile Ordinului nr. 1343/2006 pentru aprobarea Regulamentului de organizare şi funcţionare a comisiei de monitorizare şi competenţă profesională pentru cazurile de malpraxis. De asemenea, pacientul trebuie să sesizeze, personal, Colegiul Medicilor, care are atribuțiile și competențele necesare de investigare a cazurilor semnalate.

De comun acord, reprezentantul MS și familia, au decis ca sesizarea să fie preluată și de către Ministerul Sănătății pentru a fi direcționată către Colegiul Medicilor, solicitandu-se investigarea acestui caz. Astfel, Ministerul Sanatatii a transmis sesizarea familiei catre colegiul Medicilor în data de 6 decembrie 2017. De asemenea, sesizarea a fost transmisă în atenția Directiei de Asistență Medicală si Inspecției Sanitare de Stat din cadrul Ministerului Sănătății.

În urma acestor demersuri, Direcția de Asistență Medicală a solicitat Direcției de Sănătate Publică București să preia analiza cazului semnalat și să facă verificările necesare, în limita competențelor.

Direcția de Sănătate Publică București a inițiat o acțiune de verificare în data de 28 decembrie 2017 la Spitalul Clinic de Urgență Sf. Pantelimon. Primele rezultate ale controlului au fost transmise în data de 9 ianuarie 2018 către Ministerul Sănătății și nu evidențiază încălcări ale procedurilor de acordare a asistenței medicale.

Conform raportului de control, gravida a fost depistată cu infecție vaginală și cu germene multirezistent la internarea în unitatea sanitară.

Același raport de control arată că, în luna septembrie 2017, in Sectia de Obstetrica Ginecologie a fost inregistrat un singur caz de infecție asociată asistenței medicale care nu a fost comfirmată in investigațiile medicale ale gravidei. De asemenea, în rapot se precizează că, în secția de Neonatologie nu au fost inregistrate infecții asociate asistenței medicale în luna septembrie 2017. În cazul nou-născutului a fost depistată aceeași infecție ca în cazul mamei.

Ministerul Sănătății tratează cu seriozitate cazurile semnalate și efectuează investigațiile necesare, în limita competențelor.

O analiză profesională a actului medical, care să constate dacă este vorba despre o greșeală medicală sau o corelaţie directă între actul medical şi decesul nou-născutului, poate fi realizată de către Colegiul Medicilor sau Comisia de monitorizare și competență profesională pentru cazurile de malpraxis, organisme abilitate să pronunțe un verdict în acest caz.

Facem precizarea că, în cursul zilei de ieri, imediat după ce a fost informat despre acest caz, ministrul Sănătății, Florian BODOG a cerut demararea unei anchete interne pentru a se verifica dacă procedurile interne au fost respectate.

Direcția de presă, afaceri europene și relații internaționale